  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент Вавож ёросын Партчи (Гурезь-Пудга) гуртысь Кузебай Гердлэсь музей-юртсэ тупатъялозы. Музее Удмуртилэн тӧроез Александр Бречалов вуылӥз но ужъёсты кутскыны ужкагазъёс дасяны косӥз. Со сярысь элькун тӧролэн но кивалтэтлэн пресс-службаез ивортӥз. Музей-юртлэсь вылтуссэ выльдыны но пыронзэ тупатъяны кулэ. Озьы ик тазалыксыя сюбегатэм быгатонлыкъёсын адямиослы ветлыны луонлыкъёс кылдытоно   Тупатъян ужъёсты «Гурт интывылъёсты котыр ласянь азинтон» программае пыртон понна ужкагазъёсты элькун кивалтэтлэн тӧроезлэн воштӥсез Ольга Абрамова но Вавожысь ёрос культура юртэн кивалтӥсь Леонид Булдаков дасялозы. Ӵектосэз Удмуртиысь Кун Кенешысь депутат Андрей Ураськин чаклалоз. Кузебай Гердлэсь музей-юртсэ 1998-тӥ арын, удмурт кылбурчилы но югдытӥсьлы вордӥськем дырысеныз 100 ар тырмонлы, усьтӥзы. Музейлэн юртэз 1893-тӥ арын пуктэмын, со XIX даур пумысь архитектурая синпелет луэ. Музейын ужасьёс ӵектосъёсын мыло-кыдо ужало. 2021-тӥ арын, кылсярысь, «Дед Опоч» ӵектоссы Азьмуртлэн лулчеберет кичӧлтонъёсъя фондысьтыз 240 сюрс манетлэсь трос коньдон утӥз. Музее арлы быдэ 2 сюрс пала адями ветлэ. Пусъём, Вавож ёросын мукет но учкымон интыос туристъёсты кыско. Тросэз Вало шур кузя байдаркаосын уяны, пыдын маршрутъёсы потаны мылкыд каро. Озьы ик ёросын агротуризм азинтӥське. Азьланяз гурт возёсъёсынызы но вуз поттӥсьёсынызы валче выль маршрутъёс кылдытыны ӧдъяло. Тодэ вайытом, Удмуртиын «ДаУР!» квестлэн кыкетӥ люкетэз кутскиз. Тегъёс: КузебайГерд Удмуртия Вавож АлександрБречалов тупатъянужъёс Музей  